Зэныбжьэгъуныгъэм и хабзэ

Еджак1уэ ц1ык1ухэ! Хабзэр зищ1ысыр фщ1эрэ? Хабзэр – зэик1 зызмыхъуэж 1уэхугъуэщ. Псалъэм папщ1э, природэм мыпхуэдэ хабзэ и1эщ: зыгуэр дэбдзеймэ, 1эмал имы1эу къохуэхыж. Природэм и хабзэхэм нэмыщ1к1и нэгъуэщ1 хабзэхэри щы1эщ. Фэ фщ1эрэ зэныбжьэгъуныгъэми езым и хабзэ зэри1эжыр? Нобэ зи гугъу фхуэсщ1ынур аращ – зэныбжьэгъуныгъэм и хабзэрщ.

Гъэмахуэм Артур и унагъуэр унэщ1э 1эпхъуэжащ. Ипэ зэманым Артур икъук1э гугъу ехьащ, сыту жып1эмэ пщ1ант1эщ1эм ц1ыхугъи ныбжьэгъуи щи1этэкъым. Абы сыт щыгъуи и закъуэт. Ар зэшырт. Ныбжьэгъуу и1ар адрей унэм къэнат.

Артур щ1алэ щэху ц1ык1ут; шынэрт зыгуэрым бгъэдыхьэн, езыр япэу епсэлъэн. Щ1ыбым щ1эк1амэ, сабий джэгухэм ябгъэдэмыхьэу жыжьэу абыхэм як1элъыплъырт.

Зы махуэ гуэрым Артур тыкуэным къыздик1ыжым, гъунэгъу щ1алэ ц1ык1ухэр къеджащ. Ар къэувы1акъым, ат1э и лъэбакъуэхэр нэхъ псынщ1э ищ1ри къемыплъэк1ыу подъездым щ1ыхьэжащ.

Ныбжьэгъу зэримы1эр щ1алэ ц1ык1ум икъук1э къехьэлъэк1ырт. Махуэ псок1э ар унэм къыщ1эмык1ыу щ1эст. Зэзэмызэ щхьэгъубжэм бгъэдыхьэрти сабий джэгухэм нэщхъейуэ як1элъыплъырт. Адэ-анэм Артур щ1ыбым щыщ1агъэк1ым дежи, щхьэусыгъуэ гуэр къигъуэтырти щ1эк1ыртэкъым. Зэ абы урокхэр имыщ1ауэ жи1эрт. Зэ телевизорым еплъыну хуейуэ жи1эрт. Зэ тхылъ еджэмэ, нэхъыф1у жи1эрт. Зэми 1ейуэ езэшауэ, зигъэпсэхун хуейуэ жи1эрт. Ауэ псори щхьэусыгъуэт.

зызмыхъуэж 1уэхугъуэщ – не меняющееся правило

дэбдзеймэ, 1эмал имы1эу къохуэхыж – если подкинуть вверх, то обязательно упадет вниз

гугъу ехьащ – было трудно, тяжело

ц1ыхугъи – и знакомых

зэшырт – скучал

къемыплъэк1ыу – не поворачиваясь

къехьэлъэк1ырт – было тяжело